Die ekonomiese impak van die koronavirus in 10 grafieke - Corona Krisissentrum
Tuis / Covid 19 en die ekonomie / Die ekonomiese impak van die koronavirus in 10 grafieke
Die ekonomiese impak van die koronavirus in 10 grafieke
In September 2008 het die wêreld een van die grootste resessies in die geskiedenis beleef. Net op die Amerikaanse aandelebeurs is sowat $7.4 duisend miljard se waarde tussen Julie 2008 en Maart 2009 uitgewis. Vir perspektief, Suid-Afrika se totale BBP staan tans op ongeveer $350 miljard. Dit was dus ongeveer 21 keer meer as Suid-Afrika se totale huidige produksie.
Ongelukkig blyk dit dat reeds wankelende wêreldmarkte nou weereens op die punt van die afgrond staan met die koronavirus wat dreig om ons oor die rand te stoot. Hierdie artikel skets wat ons kan verwag van 'n wêreldresessie, watter drastiese gevolge dit vir ons kan inhou, maar ook watter geleenthede ontstaan in die nadraai daarvan.
Deur te kyk na wat in vorige wêreldwye afswaaie gebeur het, kan ons belangrike lesse leer oor hoe om te voor te berei vir, te reageer tydens en te werk te gaan in die nadraai van so 'n omvangryke gebeurtenis.
1. Dow Jones en NASDAQ
Hierdie grafiek toon wat na afloop van 2001 en 2008 se resessies op die Amerikaanse aandelebeurs plaasgevind het (sien grys areas). Soos julle kan sien, het die markte reeds soortgelyk gereageer op die onsekerheid wat die koronavirus teweeggebring het. Tot dusver is die impak verwoestend.
2. BBP-groei (jaarliks %): VSA, Wêreld en SA
Bietjie meer op 'n makroskaal kan ons sien dat BBP-groei tydens die 2008 finansiële krisis negatief was in die VSA, Suid-Afrika en die res van die wêreld. Op die oomblik is ramings deur die Wêreld Ekonomiese Forum (WEF), die Wêreldbank en ander dat ons tans 'n soortgelyke krisis in die gesig staar.
3. BBP-groei (jaarliks %, j-t-j-verandering in koers): Suid-Afrika
Hierdie grafiek kyk spesifiek na Suid-Afrika se BBP-groei op twee verskillende wyses. Die boonste grafiek is dieselfde as die vorige een, maar die tweede een bied 'n bykomende perspektief. Uit die onderste grafiek kan ons sien dat Suid-Afrika nie net 'n reuseprobleem ervaar met betrekking tot lae groei nie, maar ook dat die tempo van groei relatief tot die vorige jaar afneem. Ons groei sedert die 2008-krisis al hoe stadiger en stadiger. Die res van die wêreld het besondere groei beleef sedert 2009, terwyl ons gestagneer het en nooit werklik herstel het daarvan nie.
4. Staalproduksie: Suid-Afrika
Dit is geen geheim dat die staalbedryf in Suid-Afrika onder ongelooflike druk gebuk gaan nie. Dit blyk ook duidelik uit ons staalproduksiesyfers. Kyk weereens na die tendens sedert die 2008-krisis. Die neiging is al hoe meer afwaarts. Hoe ons te werk gaan in die nadraai van hierdie virus se ekonomiese impak, gaan kritiek belangrik wees.
5. Totale voertuigverkope: Suid-Afrika
Totale voertuigverkope word gesien as 'n sogenaamde leidende aanwyser. Dit word dikwels gebruik om vooruitskattings vir ekonomieë te maak. Wanneer verbruikers en sakeondernemings meer voertuie aanskaf, is dit 'n teken van vertroue en uitbreiding van besigheid. In Suid-Afrika sien ons weer dat sake na die 2008-krisis in groot mate gestagneer het. Sou dit weer die geval wees na die impak van die koronavirus, beteken dit dat ons ekonomie op selfs 'n laer vlak kan begin herstel.
6. Vervaardigingsproduksie: Suid-Afrika
Weereens dieselfde tendens. Suid-Afrika se vervaardigingsbedryf beweeg op die oomblik glad nie en neig reeds eintlik afwaarts. Gegewe beperkings op internasionale handel en dies meer, gaan daar weereens 'n soortgelyke impak wees as in 2008.
Die goudprys kan amper gesien geword as die teenkant van voertuigverkope. Dit is 'n aanwyser van onsekerheid. Net soos wat 'n toename in voertuigverkope positiewe seine uitstuur met betrekking tot vertroue en sekerheid, so toon 'n stygende goudprys juis die teendeel. Daarom sien ons veral in die opbou tot 2008 dat die goudprys geweldig gestyg het, net soos wat dit tans doen. Namate mense meer sku vir risiko word, vermy hulle meer riskante bates en beweeg hulle eerder na goud, wat as 'n veilige hawe vir kapitaal gesien word.
Terwyl 'n dalende olieprys dalk as 'n positief verwelkom word deur verbruikers wanneer ons ons voertuie volmaak, dui dit egter dikwels ook op reuse onderliggende ekonomiese probleme. Namate ekonomiese aktiwiteite afskaal te midde van 'n resessie, verminder die vraag na olie en derhalwe daal die prys. Ons moet egter hier noem dat die daling in die olieprys tans nie net aan die koronavirus toegeskryf kan word nie, maar ook aan geopolitieke kwessies tussen lande soos Rusland en Saoedi-Arabië.
9. Verkope van duursame goedere: VSA
Om af te sluit, kyk die volgende twee grafieke spesifiek net na die VSA – wat in 2008 die middelpunt van die krisis was. Die eerste grafiek kyk na duursame goedere, dit beteken verbruikersgoedere wat nie onmiddellik opgebruik word nie. Dink maar byvoorbeeld aan iets soos 'n skottelgoedwasser, meubels, elektroniese goedere en juwele. Ons het reeds verneem hoe geweldig die impak van die virus en beperkings op vrye beweging op sulke besighede kan wees. Hierdie grafiek toon egter verder hoe erg dinge kan skeefloop in tye van geweldige wêreldwye afswaaie in ekonomiese groei.
Laastens, afgesien van die paniekaankope van toiletpapier en handreiniger kan ons verwag dat die kleinhandel ongelooflike skade gaan ly as gevolg van die unieke aard van die virus, sowel as die noodwendige ekonomiese gevolge wat dit kan meebring.
Ten slotte: hierdie prentjie lyk droewig, maar die doel van hierdie artikel is nie om paniek te saai nie. Derhalwe laat ek julle met die volgende vier punte om oor na te dink wanneer julle die ekonomiese gevolge van die koronavirus in gedagte het:
Besef dit is 'n krisis. Ons weet nie hoe lank dit gaan voortduur nie, maar daar is tans geen ernstige kenner wat nie 'n ingrypende impak op die wêreldekonomie voorspel nie.
Besef ons het al voorheen krisisse oorleef. Die hele punt om aan te toon hoe erg dinge in 2008 was, is juis om ook aan te dui dat dit nie 'n ekonomiese eindtyd beteken nie.
Besef dat daar juis geleenthede kan ontstaan onder sulke omstandighede. Ekonomieë groei op hulle vinnigste na afloop van sulke krisisse – berei dus voor vir die hartseer wat kom, maar ook vir die geleenthede daarna.
Besef hoe ontsettend belangrik dit gaan wees na afloop van hierdie ekonomiese swaarkry om die regering te dwing om die regte besluite te neem. Kyk weer na daardie grafieke. Vergelyk wat na 2008 in die VSA gebeur het teenoor Suid-Afrika. Kan julle sien hoe sterk die kontras is tussen ons stagnasie en die VSA se enorme groei en ontwikkeling? Suid-Afrika se burgerlike samelewing was nog nooit so sterk soos wat dit tans is nie. Ons sal, sodra die gesondheidsverwante kwessies van die virus verwerk en opgelos is, ongekende druk op die regering moet plaas om die regte beleid in te stel. Ons kan doodeenvoudig nie nog 'n dekade laat verlore gaan nie.
Sodra hierdie virus verby is, sal ons ook 'n entstof teen swak ekonomiese beleid moet begin ontwikkel.